‘Sagmoedige reus’ voor gim in Ekurhuleni vermoorJohan Reed. (Foto: Facebook) Die polisie is besig met ŉ reusesoektog na die twee aanvallers wat ŉ man Maandagaand voor die Virgin Active-gimnasium in Meyersdal, Ekurhuleni, doodgeskiet het. Johan Reed (34) was nog in sy motor toe ŉ onbekende persoon verskeie skote op hom afgevuur het, het brig. Mathapelo Peters, polisiewoordvoerder, gesê. Hy is op die toneel dood. “Die verdagte het daarna in ŉ wit VW Golf GTi gespring en weggejaag,” het sy gesê. Die motief vir Reed se moord is nie in dié stadium bekend nie. Reed se pa, ook Johan, wou nie Dinsdag oor die voorval kommentaar lewer nie. Reed se stiefma, Karen, het aan News24 gesê Johan was ŉ gim-fanatikus en sagmoedige reus wat geliefd was onder baie mense. Talle boodskappe van medelye het ná Reed se dood op sosiale media ingestroom. Hy is beskryf as ŉ ware heer en wonderlike pa. Sy vriendin, Candice Carlson, het op Facebook geskryf hy is hulle “ewige beskermengel”. Reed het ook ‘n vyfjarige seuntjie. Die polisie het ŉ beroep gedoen op enigeen met inligting om die Brackendown-polisiestasie te kontak of die polisie se Stop Misdaadnommer te skakel by 08600 10111.